11.		Žaloba o neplatnosť výpovede
			[§ 63 ods. 1 písm. b) ZP, § 23 CSP]
Okresný súd 
Ružomberok
Žalobca: 	Jozef Krátky, nar. 25. 11. 1957, bytom Prešovská ul. č. 12, Žilina
Žalovaný: 	KOXX, s.r.o. so sídlom Závodská cesta č. 14, Žilina
Vec:	Žaloba o neplatnosť výpovede
I. 
U žalovaného mi na základe pracovnej zmluvy zo dňa 2. 1. 2020 vznikol pracovný pomer na dobu neurčitú. Na základe tejto pracovnej zmluvy som vykonával prácu vo funkcii údržbára kovoobrábacích strojov. 
Dôkaz
–	Pracovná zmluva zo dňa 2. 1. 2020
II. 
Dňa 15. 7. 2022 mi bola na pracovisku doručená výpoveď z pracovného pomeru z organizačných dôvodov podľa ust. § 63 ods. 1 písm. b) Zákonníka práce, t. j. z dôvodu nadbytočnosti v dôsledku organizačných zmien spočívajúcich v znížení stavu zamestnancov. 
Dôkaz
–	Výpoveď z pracovného pomeru zo dňa 15. 7. 2022
III. 
Pri vrátení ochranných pracovných prostriedkov, ktoré mi zamestnávateľ zveril na písomné potvrdenie a ktoré sa uskutočnilo dňa 28. 9. 2022, v súvislosti so skončením môjho pracovného pomeru, som zistil, že na ten istý druh práce ako bol dojednaný v mojej pracovnej zmluve so žalovaným, bol dňa 1. 8. 2022 prijatý nový zamestnanec s rovnakou kvalifikáciou ako mám dosiahnutú aj ja. 
Dôkaz
–	Výsluch účastníkov
–	Výsluch svedka Jozefa Molčeka, ktorého navrhujem predvolať
IV. 
Vzhľadom na uvedené skutočnosti navrhujem, aby súd po vykonanom dokazovaní vydal tento
rozsudok
Určuje sa, že výpoveď daná žalobcovi listom žalovaného zo dňa 15. 7. 2022 je neplatná. Žalovaný je povinný nahradiť žalobcovi všetky trovy konania do troch dní od právoplatnosti rozsudku. 
Žilina 15. októbra 2022
podpis žalobcu
Poznámka 
Neplatnosť rozviazania pracovného pomeru môže zamestnanec uplatniť na súde najneskôr v lehote dvoch mesiacov odo dňa, keď sa mal pracovný pomer skončiť týmto rozviazaním. Márnym uplynutím tejto lehoty, nárok zaniká. 
Na jej dodržanie nestačí, ak v posledný deň lehoty je podaná žaloba na doručovanie napr. poštou, ale v tento deň musí byť doručená súdu. 
Pri výpovedi podľa ust. § 63 ods. 1 písm. b) ZP ide o široký okruh výpovedných dôvodov v dôsledku organizačných zmien. Výber nadbytočného zamestnanca prislúcha výlučne zamestnávateľovi, avšak musí existovať rozhodnutie o organizačnej zmene a príčinná súvislosť medzi organizačnou zmenou a nadbytočnosťou zamestnanca, čo v súdnom konaní preukazuje zamestnávateľ.